CELEX: 62021CN0657
Language: el
Date: 2021-10-29 00:00:00
Title: Υπόθεση C-657/21: Προσφυγή της 29ης Οκτωβρίου 2021 — Ευρωπαϊκό Κοινοβούλιο κατά Ευρωπαϊκής Επιτροπής

10.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 11/18
            
         
      Προσφυγή της 29ης Οκτωβρίου 2021 — Ευρωπαϊκό Κοινοβούλιο κατά Ευρωπαϊκής Επιτροπής
      (Υπόθεση C-657/21)
      (2022/C 11/25)
      Γλώσσα διαδικασίας: αγγλική
      
         Διάδικοι
      
      
         Προσφεύγον: Ευρωπαϊκό Κοινοβούλιο (εκπρόσωποι: R. Crowe, U. Rösslein, C. Burgos)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να αναγνωρίσει ότι η Επιτροπή, παραλείποντας να διασφαλίσει την πλήρη και άμεση εφαρμογή του κανονισμού (EΕ, Ευρατόμ) 2020/2092 (1) του Ευρωπαϊκού Κοινοβουλίου και του Συμβουλίου της 16ης Δεκεμβρίου 2020 περί γενικού καθεστώτος αιρεσιμότητος για την προστασία του προϋπολογισμού της Ένωσης, από την ημερομηνία έναρξης ισχύος του την 1η Ιανουαρίου 2021, παρέβη τις Συνθήκες·
               
            
                  —
               
               
                  επικουρικώς, να ακυρώσει την παράνομη άρνηση της Επιτροπής να διασφαλίσει την πλήρη και άμεση εφαρμογή του κανονισμού 2020/2092, από την ημερομηνία έναρξης ισχύος του·
               
            
                  —
               
               
                  να καταδικάσει την Επιτροπή στα δικαστικά έξοδα.
               
            
         Ισχυρισμοί και κύρια επιχειρήματα
      
      Με τον πρώτο λόγο προβάλλεται παράβαση από την Επιτροπή της υποχρεώσεως που υπέχει από το άρθρο 17, παράγραφος 1, δεύτερη φράση, ΣΕΕ, να διασφαλίζει την εφαρμογή των Συνθηκών καθώς και των μέτρων που θεσπίζονται βάσει αυτών από τα θεσμικά όργανα.
      Η Επιτροπή παρέβη την υποχρέωσή της να εφαρμόσει τον κανονισμό 2020/2092 στο σύνολό του, καθόσον παρανόμως δεν εφαρμόζει τις ουσιώδεις διατάξεις του άρθρου 6 του κανονισμού έως ότου οριστικοποιήσει τις κατευθυντήριες γραμμές για την εφαρμογή του κανονισμού, πράγμα το οποίο θα πράξει μόνον αφού το Δικαστήριο αποφανθεί επί της προσφυγής ακυρώσεως την οποία άσκησαν δύο κράτη μέλη κατά του κανονισμού. Η παράλειψη της Επιτροπής να εφαρμόσει τον κανονισμό στο σύνολό του έως ότου το Δικαστήριο αποφανθεί επί των προσφυγών ακυρώσεως, συνιστά παράβαση τις υποχρεώσεις που υπέχει από το άρθρο 17, παράγραφος 1, ΣΕΕ, σύμφωνα με το οποίο οφείλει να διασφαλίζει την εφαρμογή των Συνθηκών καθώς και των μέτρων που θεσπίζονται βάσει αυτών από τα θεσμικά όργανα.
      Με τον δεύτερο λόγο προβάλλεται παράβαση από την Επιτροπή της υποχρεώσεως που υπέχει από το άρθρο 17, παράγραφος 3, ΣΕΕ, να ασκεί τα καθήκοντά της με πλήρη ανεξαρτησία.
      Η παράλειψη της Επιτροπής να διασφαλίσει την πλήρη και άμεση εφαρμογή του κανονισμού, χωρίς να επιβάλει η ίδια περιορισμούς στον εαυτό της, από την ημερομηνία έναρξης ισχύος του, σύμφωνα με εντολή του Ευρωπαϊκού Συμβουλίου, συνιστά παράβαση της υποχρεώσεως ανεξαρτησίας που υπέχει από το άρθρο 17, παράγραφος 3, ΣΕΕ.
      Με τον τρίτο λόγο προβάλλεται παράβαση του άρθρου 13, παράγραφος 2, ΣΕΕ και των αρχών της θεσμικής ισορροπίας και της καλόπιστης συνεργασίας.
      Η παράλειψη της Επιτροπής να διασφαλίσει την πλήρη και άμεση εφαρμογή του κανονισμού, χωρίς να επιβάλει η ίδια περιορισμούς στον εαυτό της, από την ημερομηνία έναρξης ισχύος του, σύμφωνα με εντολή του Ευρωπαϊκού Συμβουλίου, συνιστά παράβαση του άρθρου 13, παράγραφος 2, ΣΕΕ, σύμφωνα με το οποίο κάθε θεσμικό όργανο δρα εντός των ορίων των αρμοδιοτήτων που του ανατίθενται από τις Συνθήκες, καθώς και των αρχών της θεσμικής ισορροπίας και της καλόπιστης συνεργασίας.
      
         (1)  ΕΕ 2020, L 433I, σ. 1.